Efter en lang coronakrise vejrer butikkerne i Brønderslev en smule morgenluft. Efter nedlukningen af 7 nordjyske kommuner kan kunderne ikke længere køre til Aalborg og handle som de plejer. Det mærker de blandt andet hos Kop og Kande i Brønderslev: - Vi har virkelig haft travlt, og kan se, at det er lokale kunder, der nu i højere grad kommer til os. Vi håber, at det også slår igennem på julehandlen, og at folk opdager, at de får en rigtig god service i de mindre handelsbyer, siger butiksbestyrer Dorthe Viborg Fonager, Kop og Kande, Brønderslev. Har mistet hver femte kunde I Aalborg Storcenter er nedlukningen af de nordjyske kommuner mere dramatisk. De 280.000 indbyggere, der tidligere kunne bevæge sig frit over grænsen til Aalborg er nu tvunget til at blive hjemme. - Vi har 30 procent af vores kunder i Aalborgområdet. Det betyder altså, at vi skal hente de sidste 70 procent ude i kommunerne, som et regionalt storcenter. Nedlukningen har kostet os hver femte kunde, så vi håber at restriktionerne snart bliver hævet – og gerne allerede næste fredag, siger Preben Bjerregaard, Centerchef, Aalborg Storcenter. Brønderslevs handelschef så også gerne at restriktionerne snart blev ophævet, selv om de umiddelbart ser ud til at gavne byens butikker. Til gengæld håber han, at der kommer en langvarig og positiv effekt af, at flere lokale også har handlet lokalt: - Jeg hører fra butikkerne, at vi nu får flere besøg fra vores nabobyer, som måske tidligere tog til Aalborg. Det gør jo ikke noget, hvis de opdager, at vi faktisk har en dejlig handelsby her i Brønderslev, siger Lars Bisgaard Andreasen, Handelschef, Brønderslev Handel.

Opsummering:
Til gengæld koster den masser af kunder i Aalborg Storcenter.